CELEX: 32021D0673
Language: fi
Date: 2021-04-21 00:00:00
Title: Komission täytäntöönpanopäätös (EU) 2021/673, annettu 21 päivänä huhtikuuta 2021, ehdotetun eurooppalaisen kansalaisaloitteen ”Kattopuutarhat” rekisteröinnistä (tiedoksiannettu numerolla C(2021) 2750) (Ainoastaan englanninkielinen teksti on todistusvoimainen)

26.4.2021   
               
               
                  FI
               
               
                  Euroopan unionin virallinen lehti
               
               
                  L 141/23
               
            
         KOMISSION TÄYTÄNTÖÖNPANOPÄÄTÖS (EU) 2021/673,
         annettu 21 päivänä huhtikuuta 2021,
         ehdotetun eurooppalaisen kansalaisaloitteen ”Kattopuutarhat” rekisteröinnistä
         
            
               (tiedoksiannettu numerolla C(2021) 2750)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Komissiolle toimitettiin 3 päivänä maaliskuuta 2021 pyyntö ehdotetun eurooppalaisen kansalaisaloitteen ”Kattopuutarhat” rekisteröinnistä.
                  
               
                     (2)
                  
                  
                     Aloitteen tavoitteet ovat seuraavat: ”Euroopassa on monia kaupallisia rakennuksia, joiden kattotilat ovat tyhjillään. Useimmissa tapauksissa näitä kattoja ei käytetä mihinkään tiettyyn tarkoitukseen. Lisäksi katot ovat täynnä muovia ja kiveä, joita on käytetty kattojen valmistusaineina. Nämä alueet eivät siten itsessään edistä ympäristöhyötyjä vaan pikemminkin lisäävät ympäristöhaittaa. Ympäristöhyötyihin keskittymisemme johtuu tämänhetkisestä ympäristökriisistä. Meidän on ajateltava asioita uudesta näkökulmasta ja löydettävä tapoja, joilla lisätään tietoisuutta ympäristöongelmista ja siitä, kuinka yhteiskuntamme, taloutemme ja tarve suojella planeettaamme saadaan terveelliseen tasapainoon. Suunnitelman ytimenä on sen vuoksi hyödyntää katoilla olevaa käyttämätöntä tilaa. Ajatuksena on perustaa kaupallisten rakennusten katoille kattopuutarhoja. Näin käyttämättömät katot voitaisiin muuttaa tavaksi parantaa ja tukea kriisissä olevaa ympäristöä.”
                  
               
                     (3)
                  
                  
                     Tausta-asiakirjassa on lisätietoja aloitteesta. Aloitteessa ehdotetaan erityisesti, että yritysten työntekijät voisivat vapaaehtoisesti ottaa osaa kattopuutarhojen kunnossapitoon ja jäsenvaltiot voisivat kannustaa yrityksiä osallistumaan aktiivisesti hankkeisiin myöntämällä verohyvityksiä kunkin verovuoden lopussa. Liitteessä luetellaan myös ympäristölle ja yrityksille koituvat hyödyt. Kattopuutarhat 1) parantaisivat osaltaan ilmanlaatua; 2) edistäisivät ilmastonmuutoksen torjuntaa; 3) johtaisivat energiansäästöihin; 4) parantaisivat veden suodattumista ja pidätystä ja 5) edistäisivät eliöstön elinympäristöä. Yritykset hyötyisivät positiivisesta julkisuuskuvasta, motivoituneesta henkilöstöstä ja veroetuuksista.
                  
               
                     (4)
                  
                  
                     Järjestäjät eivät nimenomaisesti kehota komissiota hyväksymään tiettyä säädöstä, mutta mahdollinen säädös voidaan johtaa joistakin ehdotetun toiminnan oikeusperustoista. Tavoitteista, yhdessä liitteen kanssa tarkasteltuina, voidaan päätellä, että aloitteessa pyydetään hyväksymään ehdotus säädökseksi, jolla pyrittäisiin ympäristötavoitteeseen ja johon liittyisi verotuksellinen elementti. Työntekijöiden vapaaehtoinen osallistuminen vaikuttaisi olevan liitännäistä ympäristötavoitteen kannalta.
                  
               
                     (5)
                  
                  
                     Siltä osin kuin aloitteella pyritään edistämään kattopuutarhojen perustamista mahdollisesti unionin rahoituskannustimin tai verotuksellisin kannustimin, komissiolla on toimivalta antaa säädös perussopimuksen 192 artiklan nojalla.
                  
               
                     (6)
                  
                  
                     Siltä osin kuin aloitteella pyritään edistämään jäsenvaltioiden myöntämiä verohyvityksiä tai tuloverovähennyksiä, komissiolla on toimivalta antaa säädös perussopimuksen 115 artiklan nojalla.
                  
               
                     (7)
                  
                  
                     Näin ollen mikään kansalaisaloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.
                  
               
                     (8)
                  
                  
                     Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja nimennyt yhteyshenkilöt kyseisen asetuksen 5 artiklan 3 kohdan ensimmäisen alakohdan mukaisesti.
                  
               
                     (9)
                  
                  
                     Kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (10)
                  
                  
                     Aloite ”Kattopuutarhat” olisi sen vuoksi rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään eurooppalainen kansalaisaloite ”Kattopuutarhat”.
         
         
            2 artikla
            Tämä päätös on osoitettu eurooppalaisen kansalaisaloitteen ”Kattopuutarhat” järjestäjäryhmälle, jota edustavat ja jonka yhteyshenkilöinä toimivat Almog Yoana SADE ja Negev Raphael SADE.
         
         
            Tehty Brysselissä 21 päivänä huhtikuuta 2021.
            
               
                  Komission puolesta
               
               
                  Varapuheenjohtaja
               
               Věra JOUROVÁ
            
         
         
            (1)  EUVL L 130, 17.5.2019, s. 55.